**Župa Presvetog Srca Isusova, Palmotićeva 31, Zagreb**

**ŽUPNI LISTIĆ broj 453**

Nedjelja 1. rujna 2024.

**22. NEDJELJA KROZ GODINU “B”**

**Evanđelje: Mk 7,1-8.14-15.21-23**

U ono vrijeme: Skupe se oko Isusa farizeji i neki od pismoznanaca koji dođoše iz Jeruzalema. I opaze da neki njegovi učenici jedu kruh nečistih, to jest neopranih ruku. A farizeji i svi Židovi ne jedu ako prije temeljito ne operu ruke; drže se predaje starih. Niti s trga što jedu ako prije ne operu. Mnogo toga još ima što zbog predaje drže: pranje čaša, vrčeva i lonaca.

Zato farizeji i pismoznanci upitaju Isusa: „Zašto tvoji učenici ne postupaju po predaji starih, nego nečistih ruku blaguju?“ A on im reče: „Dobro prorokova Izaija o vama, licemjeri, kad napisa: Ovaj me narod usnama časti, a srce mu je daleko od mene. Uzalud me štuju naučavajući nauke – uredbe ljudske. Napustili ste zapovijed Božju, a držite se predaje ljudske.“

Tada ponovno dozove mnoštvo i stane govoriti: „Poslušajte me svi i razumijte! Ništa što izvana ulazi u čovjeka ne može ga onečistiti, nego što iz čovjeka izlazi – to ga onečišćuje. Ta iznutra, iz srca čovječjega, izlaze zle namisli, bludništva, krađe, ubojstva, preljubi, lakomstva, opakosti, prijevara, razuzdanost, zlo oko, psovka, uznositost, bezumlje. Sva ta zla iznutra izlaze i onečišćuju čovjeka.“

**Komentar župnika:**

U današnjem evanđelju Isus nije protiv higijene i čistoće, urednosti i uljudbe, nego se zauzima za iskrenost, poredak vrijednosti i uklanjanje uzroka zloće.

Kad promatramo kako se Isus zauzima za iskrenost podsjetimo se da se on sam poistovjetio sa Istinom (“Ja sam Put, Istina i Život.”) te da nas uči da će nas jedino Istina osloboditi. Uz to Isus traži i cjelovitost, tj. želi da čovjek časti Boga i srcem i obredima. Najveće kritike Isusove farizejima, a onda i svima koji tako postupaju, dolaze od Isusa upravo kad primjećuje da se te dvije stvarnosti ne poklapaju, te da se samo održavanjem vanjske tradicije žele prikriti opaka djela koja se ne vide ili su skrivena, a pri tome se čovjek pravi pred drugima kao da ih nema.

Isus nas upozorava da u svom kršćanskom životu moramo imati i poredak vrijednosti ili ljestvicu vrednota, da ne miješamo ciljeve i sredstva te da znamo što moramo činiti, a što ne smijemo propustiti. Tako bi za čašćenje Boga bilo potrebno to prvo činiti srcem, a onda i riječima. Prioritetne bi bile Božje zapovijedi, a onda tradicija. Prvotno paziti što izlazi iz moga srca, a tek onda kakav mi je post, klečim li ili kako držim ruke na pobožnostima.

S time je povezano i uklanjanje uzroka zloće ili grijeha. Zato Isus upućuje na izvor - srce. U želji za promjenom, obraćenjem pa i temeljitom ispovijedi ne bih se trebao baviti samo manifestacijama grijeha, nego uzrocima ili izvorima. Kad se tu “pipa zatvori” ili stane izbjegavati bliža grešna prigoda neće biti ni grijeha.

U tome duhu neka naš program na početku nove pastoralne godine bude:

- Mirna savjest, a onda i uredne ruke.

- Lijepa duša, a onda i lijepo odijevanje.

- Čisto srce, a onda i čist jezik.

|  |
| --- |
| O B A V I J E S T I |

|  |  |
| --- | --- |
| Ponedjeljak, 2. | Spomendan: Bl. Jakov Bonnaud, Josip Imbert, Ivan Nikola Cordier, Toma Sitjar i Ivan Fausti, mučenici iz Družbe Isusove |
| Utorak, 3. | Spomendan: Sv. Grgur Veliki, papa i crkveni naučitelj |
| Četvrtak, 5. | Svagdan ili: Sv. Majka Terezija, redovnica |
| Subota, 7. | Spomendan: Sv. Marko Križevčnain, prez. i mučenik |
| **NEDJELJA, 8. 9.** | **23. NEDJELJA KROZ GODINU “B”** *- Izostavlja se liturgijsko slavlje M. Gospe, osim gdje je svetkovina!* |

Započeli smo **redoviti raspored** liturgijskih, pastoralnih i župnih aktivnosti, s promjenom termina večernje sv. mise koji će sada stalno biti u 19 sati. **Vjeronaučne aktivnosti** kreću sljedeći tjedan kad počinje i škola, a za sada donosimo samo privremeni i orijetancijski raspored na posebnom plakatu.

U **ponedjeljak** započinjemo molitvu **Krunice na Kamenitim vratima u 20** sati, za obitelji u našoj župi.

**Prvi petak** je 6. rujna pa će biti raspored misa i ispovijedanja uobičajeno za taj dan i s pobožnostima Srcu Isusovu i Posvetnom molitvom, pa ponesite sličice na kojima je otisnuta. Pripremat ćemo se već u četvrtak s uobičajenim klanjanjem nakon večernje sv. mise za duhovna zvanja iz naše župe.

U subotu **7. rujna u župi Stenjevec, u 19.30** sati **Alan Hržica priređuje “Večer slavljenja”** i dobrotvorni koncert za obnovu Bazilike i izgradnju pastoralnog centra “Anamarija Carević”. Ulaz je slobodna, svi ste dobro došli: slavimo Gospodina i podržimo obnoviti staro i izgraditi novo!

U nedjelju **8. rujna**, na blagdan Male Gospe, je **Zagrebačko hodočašće u Mariju Bistricu**.

**Autobus** naše župe i vjernika polazi u **6.45** ispred glavnog ulaza hotela Sheraton. Prijaviti se možete u sakristiji, a prijavljenim se smatra onaj tko je uplatio cijenu prijevoza od 10 eura. Ima još mjesta, pa pozivamo da nam se pridružite!

Poslužite se i novim **Glasom Koncila**, a **svima** koji su se vratili u naš dragi Zagreb želimo blagoslovljeni zajednički hod u novoj pastoralnoj godini!

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **SV. MISE**   |  |  | | --- | --- | | **NEDJELJA**  1. 9. 2024. | **RADNI TJEDAN**  2. – 7. 9. | | 8.00 PETRIČEVIĆ | 7.00: VLAH | | 9.30: BALATINAC | 8.00: BALATINAC | | 11.00: KOČIŠ | 9.00: BILIĆ | | 12.15: VLAH | 12.00: ŠTAMBUK | | 17.00: ŠTAMBUK | 19.00: BIJELIĆ | | 19.00: SKELIN |  | | **ISPOVIJEDANJE**   |  |  | | --- | --- | | **NEDJELJA**  1. 9. 2024. | **RADNI**  **TJEDAN**  2. – 7. 9. | | 7.30-13.00 | 6.30- 9.30 | | 16.30-19.30 | 11.00-12.30  18.00-19.30 | |  |  | |  |  | |  |  | | **PRVI PETAK 6. 9.**   |  |  |  | | --- | --- | --- | | **SV. MISE**    6, 7, 8,  9, 11, 12,  17 i 19 sati. | **ISPOVIJED**    5.30 – 13.00  16.30 – 19.30 | | |  |  | | |  |  | | |  |  | | |  |  | | |  |  | | |  | | |

**PRIVREMENI I ORIJENTACIJSKI RASPORED VJERONAUKA U ŽUPI 2024./2025.**

|  |  |  |  |
| --- | --- | --- | --- |
| **DOB** | **DAN** | **VRIJEME** | **POUČAVA** |
| **Predškolci** | Ponedjeljak | **17.00** | S. Marijela |
| **1. i 2.** razred | Srijeda | **17.00** | S. Marijela |
| **3.** razred **(prvopričesnici)** | Četvrtak | **17.00** | S. Marijela |
| **3.** razred **(prvopričesnici)** | Petak | **16.00** | S. Marijela |
| **4.** razred | Petak | **17.00** | S. Marijela |
| **5.** razred | Utorak | **17.00** | S. Marijela |
| **6. i 7**. razred | Petak | **16.00** | 1. Petričević - ***PO DOGOVORU*** |
| **8.** razred **(krizmanici)** | Utorak i srijeda | **16.00** | P. Petričević - ***PO DOGOVORU*** |
| **Srednjoškolci** |  | ***PO DOGOVORU*** | P. Skelin i SKAC |
| **Vjeronauk za odrasle** |  | ***PO DOGOVORU*** | P. Štambuk |

Napomena: ovo je privremeni raspored koji će tijekom rujna dobiti konačan oblik!

|  |
| --- |
| MANJE JE VIŠE (LAIČKA KOLUMNICA [406]) |

**Što iz čovjeka izlazi - to ga onečišćuje**

Jezik je moćno oružje kojim treba znati rukovati. Njime možemo nekog sačuvati i obraniti, ali ga i povrijediti i uništiti. Znamo da je jezik moćan medij i da svjesnim ili nesvjesnim manipuliranjem utječemo na različite odnose moći koji mogu dovesti do nerazumijevanja, podjele i sukoba. Baratanje riječima nije bezopasno: elokventnost, retorika i vještina govorništva često nam daju osjećaj nadmoći pred sugovornicima i omogućuju nametanje vlastitih stavova. Riječi, izgovorene, napisane ili samo misaono oblikovane imaju značajnu važnost i težinu koja je ključna za izgradnju ljudskih odnosa. Znamo da može biti oštrija od mača, ali i topla, nježna i utješna. Mene osobno često zaboli i ona neizgovorena kada je to trebala biti i dugo žalim za njom jer je nekad nenadoknadiva. Često nas onečišćuje ona brzopleta, izrečena u ljutnji ili neznanju, nepromišljena ili nespretno izgovorena. Riječ često ostaje izgubljena i neprimijećena ako nismo otvorili uši i srce da je čujemo kada nam je bila upućena. Dakle, jezik je puno više od alata sporazumijevanja i otkriva nam društvenu prirodu čovjeka. Poslovice kažu: „u jeziku su i med i led” i „bolje je pokliznuti nogom nego jezikom”, u što smo se zasigurno svi uvjerili.

Važnost lijepe riječi ne počiva samo na vjerskom, nego i na univerzalnom principu humanosti. Uzrok otrovnog jezika nalazi se u talogu loših misli prema drugom i drugačijem. Kako bismo mogli uputiti lijepu i ohrabrujuću riječ, moramo prije toga očistiti srce od egoističnih i pokvarenih misli. Jezgra lijepe riječi je čisto srce. Svi smo skloni opravdavanju i uljepšavanju vlastitog karaktera te ga takvog projiciramo na svoju okolinu. Moramo biti svjesni da nam lijepe riječi neće same od sebe doći, naročito kad smo umorni i opterećeni. Zato je vrlo važno svakodnevno raditi na kulturi komunikacije, pronaći lijepu riječ i kad nam je teško. Ona će nas obogatiti, a onima kojima je upućena će umanjiti tugu, obasjati dan i ugrijati dušu.

Nije dovoljno samo rasipati lijepe riječi, nego i širiti Božju riječ. Današnje drugo čitanje nam poručuje da budemo vršitelji riječi, a ne samo slušatelji, zavaravajući sami sebe. Sjetimo se da su Isusove riječi „most koji spaja našu obalu ovovremenog i prolaznog života s drugom, obalom božanskog i vječnog života”.

Iza izgovorenih riječi treba imati hrabrosti stati. Sve loše trebamo osvijestiti, priznati i pokajati se u sakramentu ispovijedi, odlučiti da ih nećemo više izgovarati te se hrabro protiv tog iskušenja boriti. Antonija Blažina

Izdaje župa Presvetog Srca Isusova, Palmotićeva 31, Zagreb, tel. 01/210 4451

zupalma@email.t-com.hr, godina X, <http://www.zupa-presvetog-srca-isusova.hr/>